## Odluka Ustavnog suda Republike Hrvatske broj:U-IIIA-3066/2005 od 21. lipnja 2006.

### NN 87/2006 (31.7.2006.), Odluka Ustavnog suda Republike Hrvatske broj:U-IIIA-3066/2005 od 21. lipnja 2006.

# USTAVNI SUD REPUBLIKE HRVATSKE

**2085**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio O. H. iz E., kojeg zastupa N.
C., odvjetnica u Z., na sjednici održanoj 21. lipnja 2006. godine, jednoglasno
je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod poslovnim brojem: Pr-13263/02 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99.,29/02. i 49/02. – pročišćeni tekst),
podnositelju ustavne tužbe O. H. iz E., V. 108a, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 3.600,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon) podnio je 12. srpnja 2005.
godine ustavnu tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Dana 14. kolovoza 2002. godine podnositelj je podnio tužbu Općinskom sudu u
Zagrebu protiv tuženika I. d.o.o. Z. radi isplate plaće.
Dana 28. ožujka 2003. godine tuženik je dostavio odgovor na tužbu, a 15. travnja
2003. godine podnositelj se očitovao na navode tuženika.
Ročište je održano 23. travnja 2003. godine, te 15. siječnja 2004. godine, kada
je određeno provesti knjigovodstveno vještačenje.
Dana 6. travnja 2005. godine vještak je dostavio nalaz i mišljenje.
U podnesku od 21. lipnja 2005. godine tuženik ističe prigovore na nalaz, te je
24. listopada 2005. godine vještak dostavio dopunu nalaza i mišljenja.
Ročište je održano 19. prosinca 2005. godine.
Na ročištu održanom 16. svibnja 2006. godine. saslušani su svjedoci, dok je
punomoćnici podnositelja dodijeljen rok od 30 dana radi očitovanja na navode
svjedoka.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Prvostupanjski parnični postupak započeo je 14. kolovoza 2002. godine tužbom
podnositelja Općinskom sudu u Zagrebu, radi naknade štete.
Ustavna tužba podnesena je 12. srpnja 2005. godine, a do tog dana sudski
postupak nije pravomoćno okončan, pa Ustavni sud utvrđuje da je do dana
podnošenja ustavne tužbe postupak u ovom predmetu trajao dvije (2) godine, deset
(10) mjeseci i dvadeset osam (28) dana.

4.2. POSTUPANJE NADLEŽNOG SUDA

Ustavni sud je utvrdio da je u razmatranom, pravno relevantnom razdoblju, od
radnji koje su relevantne za meritorno odlučivanje o pravima i obvezama stranaka
u tom sudskom postupku, Općinski sud u Zagrebu održao tri ročišta i proveo
vještačenje.

4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da podnositelj nije pridonio duljini trajanja postupka.

4.4. SLOŽENOST SUDSKOG PREDMETA

Iz spisa predmeta razvidno je da se u konkretnom slučaju ne radi o osobito
složenoj sudskoj stvari.

OCJENA USTAVNOG SUDA

5. Ustavni sud je utvrdio da se u razmatranom, pravno relevantnom razdoblju,
predmet vodio pred sudom prvog stupnja. Taj sud za sada postupa bez znatnih
zastoja, međutim, kako je u konkretnom predmetu riječ o radnom sporu koji je
hitne naravi, tempo održavanja ročišta ukazuje na neučinkovitost suda. Odredbom
članka 434. stavka 1. Zakona o parničnom postupku (»Narodne novine«, broj
53/91., 91/92., 112/99. i 117/03.) propisano je da će u postupku u parnicama iz
radnih odnosa, a osobito pri određivanju rokova i ročišta, sud uvijek obratiti
posebnu pažnju na potrebu hitnog rješavanja radnih sporova. Polazeći od navedene
zakonske odredbe kao i činjenica utvrđenih tijekom ustavnosudskog postupka,
Ustavni sud nalazi da je podnositelju povrijeđeno ustavno pravo da zakonom
ustanovljeni neovisni i nepristrani sud u razumnom roku odluči o njegovim
pravima ili obvezama, koje je zajamčeno člankom 29. stavkom 1. Ustava Republike
Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke najkasnije osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-3066/2005
Zagreb, 21. lipnja 2006.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 87/2006-2085
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)